স্রেফ একটা শব্দেই মহেন্দ্র সিংহ ধোনিকে চিনে নিতে পারে বাকি ক্রিকেটবিশ্ব— ‘মিস্টার ফিনিশার’। জাতীয় দলে নেতৃত্বের ফিনিশিং টাচটা ঠিকঠাক দিলেন কিনা, সেটা নিয়ে এখন যতই ক্রিকেটমহলে গুঞ্জন উঠুক না কেন, কোনও সন্দেহ নেই ধোনির সাম্প্রতিক সিদ্ধান্ত নড়িয়ে দিয়েছে প্রত্যেক ক্রিকেটপ্রেমীকেই। কেন ফের আনপ্রেডিক্টেবল মাহি? বিশ্লেষণে উঠে আসছে এমনই সব কারণ—
বিশ্বকাপের আগে কোহলিকে দল গুছিয়ে নেওয়ার সুযোগ দেওয়া:
২০১৯-এ আবার বিশ্বকাপ! হাতে সময় মাত্র ২ বছর। কোহলিকে পুরোপুরি নিজের দল গুছিয়ে নেওয়ার সুযোগ দেওয়ার জন্যই ধোনির এমন মাস্টারস্ট্রোক। ধোনি নিজে বর্তমানে ৩৫। সম্ভবত, ৩৭ বছরে বিশ্বকাপে খেলার ঝুঁকি নেবেন না তিনি। তাই সময়মতোই ব্যাটে বলের সংযোগ করে রাখলেন।
ক্রমবর্ধমান চাপ:
পুরনো দিনের সেই মিডাস টাচ হারিয়েছেন সীমিত ওভারের ক্রিকেটে। যেন অতীতের ছায়ামাত্র তিনি। আইপিএল হোক বা শেষ দু’বছরের ওয়ান ডে সিরিজ— ব্যর্থই বলা চলে তাকে। অস্ট্রেলিয়া ও বাংলাদেশে ওয়ান ডে সিরিজ খোয়ানো হোক বা দক্ষিণ আফ্রিকার বিরুদ্ধে গতবছর ঘরের মাঠে একদিনের সিরিজে হার— ধোনির ব্যাটে অফফর্মের পাশাপাশি নেতৃত্বেও ফুল ফোটাতে পারছিলেন না তিনি।

এমএসের থেকে নেতৃত্বের দায়িত্ব নিতে প্রস্তুত কোহলি
বিরাটের উত্থান:
ধোনি পরবর্তী ভারতীয় দলকে আন্তর্জাতিক মঞ্চে টানবেন কে? এমন প্রশ্ন তোলার কার্যত কোনও অবকাশই রাখেননি বিরাট কোহলি। টেস্টে ধোনির হাত থেকে নেতৃত্বের ব্যাটন নেওয়ার পর টেস্টে ঘরের মাঠে এখনও অপরাজিত বিরাট। দলকে যেমন টানছেন, তেমনই ব্যাট হাতেও স্বপ্নের ফর্মে রয়েছেন ভারতীয় ক্রিকেটের বর্তমান শাহেনশা। অনুজের এমন উল্কাসদৃশ উত্থান দেখে অগ্রজ তাই ‘বনবাসে’ যাওয়ার প্রাথমিক প্রস্তুতি নিয়ে রাখলেন।

ব্যাট হাতে দীর্ঘস্থায়ী অফফর্ম:
‘ফিনিশার’ হিসাবে যেমন অতীতের কৌলন্য হারিয়েছেন, তেমনই সাম্প্রতিককালে বারবারই ব্যাট হাতে ধোনির অফফর্ম চর্চার বিষয় হয়ে দাঁড়িয়েছিল। উইলো হাতে শেষবার শতরান করেছিলেন সেই চারবছর আগে। তারপর সময় গড়ানোর সঙ্গে ক্রমশই নিম্নগামী হয়েছে পারফরম্যান্সের পারদ। মনীশ পাণ্ডে, কেদার যাদবের মতো তরুণ ক্রিকেটারদের ঘরোয়া ক্রিকেটে নিয়মিত পারফরম্যান্সও চাপে ফেলে দিচ্ছিল। নিয়তির লিখন তাই আগেভাগে পড়েই নেতৃত্বের রাজমুকুট বদলানোর সিদ্ধান্ত!
মাথার চুলে যতই পাক ধরুক, পারফরম্যান্সের গ্রাফ যতই কমতে থাকুক— ‘হেলিকপ্টার’, ‘ফিনিশার’, ‘ক্যাপ্টেন কুল’ বিশেষণে যে তাঁরই পেটেন্ট থাকছে তাতে কোনও সন্দেহ নেই।